กลุ่มสื่อสารร่วงยกแผง! กูรูมองเป็นจังหวะเข้าเก็บ-ยังมีดีปันผลสูง
กลุ่มสื่อสารร่วงยกแผง! กูรูมองเป็นจังหวะเข้าเก็บ-ยังมีดีปันผลสูง
26 พ.ย. 2558

ผู้สื่อข่าวรายงานว่า ราคาหุ้น บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC ณ เวลา 11.14 น.อยู่ที่ 201.00 บาท ลบ 4 บาท หรือ 1.95% มูลค่าการซื้อขาย  876.72 ล้านบาท  
ขณะเดียวกันราคาหุ้น บริษัท อินทัช โฮลดิ้งส์ จำกัด (มหาชน) หรือ INTUCH  ณ เวลา 11.14 น.อยู่ที่ 66.75 บาท ลบ 1.25 บาท หรือ 1.84% มูลค่าการซื้อขาย  767.59 ล้านบาท  
ด้านราคาหุ้น บริษัท จัสมิน อินเตอร์เนชั่นแนล จำกัด (มหาชน) หรือ JAS ณ เวลา 11.14 น.อยู่ที่ 4.98 บาท ลบ 0.12 บาท หรือ 2.35% มูลค่าการซื้อขาย  1.17 พันล้านบาท  
และราคาหุ้น บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC ณ เวลา 11.14 น.อยู่ที่ 47.50 บาท ลบ 1.50 บาท หรือ 3.06% มูลค่าการซื้อขาย  221.83 ล้านบาท  
โดยบล.ดีบีเอส วิคเคอร์ส ระบุในบทวิเคราะห์ (26 พ.ย.) ว่า กลุ่มสื่อสารไทยปี 2559 เติบโตจำกัด คาดว่าผลประกอบการของกลุ่มสื่อสารโทรคมนาคมในตลาดหลักทรัพย์ฯจะขยายตัวไม่มาก เนื่องจาก 1) มีการตัดจำหน่ายค่าใบอนุญาต 4G เข้ามาเพิ่ม (ตัดจำหน่ายตามอายุสัมปทาน 18 ปี)  ขณะที่รายได้ยังไม่ได้เพิ่มขึ้นมากนักเพราะอยู่ในช่วงเริ่มต้นการบริการ, 2) รายได้ด้านเสียงจะลดลงอย่างต่อเนื่อง, 3) การแข่งขันด้านราคายังรุนแรงมาก โดยเฉพาะหากมีผู้ประกอบการรายใหม่เข้ามาในธุรกิจโทรศัพท์เคลื่อนที่เพิ่มขึ้นอีก 1 ราย (ซึ่งจะได้เห็นกันเมื่อจบประมูลใบอนุญาต 4G เดือนธ.ค.2015 นี้)
อย่างไรก็ตาม เชื่อว่าสภาพคล่องทางการเงินของผู้ประกอบการหลายรายยังแข็งแรงดี และมีความสามารถในการจ่ายปันผลสูง (คาด Dividend Yield ของ  ADVANC, INTUCH, DTAC จะยังสูงกว่าเฉลี่ยของตลาดหุ้นไทยโดยรวมที่ 3.5% อย่างมีนัยสำคัญ)
ในเชิงกลยุทธ์การลงทุน แนะนำทยอยซื้อสะสมจังหวะราคาหุ้นอ่อนตัว เพื่อหวังผลตอบแทนในรูปของเงินปันผลในอัตราประมาณ 5.5-6.5% ต่อปี  หุ้นเด่นเป็น INTUCH รองลงมาคือ ADVANC โดยทั้งสองบริษัทนี้มีจุดเด่นเรื่องปันผลสูง และฐานะการเงินแข็งแกร่ง โดย ADVANC มีหนี้สินสุทธิต่อทุนต่ำเพียง 0.4 เท่าและ INTUCH มีฐานะเป็นเงินสดสุทธิ